IMD ने कहा- कंडीशंस फेवरेबल लेकिन चक्रवाती तूफान ने आगे बढ़ने की स्पीड कम की
Monsoon Rainfall Update: Latest News and Information  मानसून बेशक देरी से दस्तक देगा। आम तौर पर 1 जून को पहुंचने वाला मानसून 5 दिन से केरल के तट से 400 किमी दूर अटका हुआ है।
दक्षिण पश्चिम मानसून अगले 48 घंटे में केरल पहुंच सकता है। भारतीय मौसम विभाग (IMD) के अनुसार मानसून के केरल पहुंचने के लिए कंडीशंस फेवरेबल हैं।आम तौर पर 1 जून को पहुंचने वाला मानसून 5 दिन से केरल के तट से 400 किमी दूर अटका हुआ है। अरब सागर में उठे तूफान बिपरजॉय ने मानसून के केरल की तरफ बढ़ने की स्पीड काफी कम कर दी है।
उधर एक्सपर्ट्स का कहना है कि मानसून के देरी से आने के बाद भी बारिश सामान्य रहेगी।
मौसम विज्ञानी डॉ. राजेंद्र कुमार जेनामनी के अनुसार मानसून में देरी हो रही है लेकिन इससे औसत बारिश में कोई कमी नहीं होगी।। डॉ. जेनामनी IMD में मानसून, तूफान के अलावा भारी बारिश और अत्यधिक तापमान पर नजर रखने वाली विंग के प्रमुख हैं। वे समुद्री तूफानों के पूर्वानुमान में विशेषज्ञता रखते हैं।
11 बार 7 जून के बाद पहुंचा है मानसून
डॉ. जेनामनी बताते हैं कि स्वतंत्र भारत के इतिहास में अब तक सिर्फ 6 बार ऐसा हुआ है, जब मानसून ने अपनी सामान्य तय तारीख यानी 1 जून को केरल में दस्तक दी। 11 बार ऐसा हुआ, जब मानसून 25 मई से पहले ही पहुंच गया। 11 बार मानसून 7 जून के बाद आया।
यहां गौर करने वाली बात यह है कि जिन 8 वर्षों में सामान्य से 10% ज्यादा बारिश हुई है, उनमें 1983 भी शामिल है जब मानसून 13 जून को आया था। इसी तरह जिन 14 वर्षों में सूखा पड़ा था, उनमें से 9 बार मानसून 1 जून से पहले ही आ चुका था। इसलिए, हम कह सकते हैं कि मानसून का देरी से आना कोई खास समस्या नहीं है।
तूफान का मानसून पर क्या असर, आज पता चलेगा
अरब सागर में उठा तूफान बिपरजाय गंभीर चक्रवाती तूफान में बदल रहा है। यह उत्तर दिशा की ओर बढ़ रहा है। इसके प्रभाव से मानसून के केरल पहुंचने में देरी हो रही है। मौसम विज्ञानियों ने तूफान के चलते केरल में कमजोर मानसून के पहुंचने और दक्षिणी प्रायद्वीप में इसकी कमजोर प्रगति की भविष्यवाणी की है। अरब सागर में मानसूनी बादल समुद्री सतह से साढ़े चार किमी ऊंचाई तक पहुंच चुकी है। इस वजह से केरल में बारिश जारी है।
राजस्थान: तूफान 5.15 घंटे में बीकानेर से 600 किमी दूर पहुंचा
राजस्थान के कई जिलों में मंगलवार को रेतीले तूफान ने दस्तक दी। बीकानेर में तो इसकी रफ्तार 100 से 110 किमी/घंटा के बीच थी। यही वजह थी कि पाकिस्तान से उठा रेतीला तूफान मात्र 5.15 घंटे में बीकानेर से 600 किमी दूर बाड़मेर पहुंच गया। शाम होते-होते नागौर, दौसा और जयपुर समेत ज्यादातर शहरों में धूलभरा तूफान आया।
मौसम विभाग के अनुसार, अरब सागर में फिलहाल एक चक्रवात सक्रिय है। राजस्थान में इसका असर कम रहेगा। पश्चिमी जिलाें में बारिश हाेने के साथ तेज हवा चल सकती है। एक-दाे दिन में अधिकतम तापमान 2 डिग्री सेल्सियस बढ़ सकता है।
भोपाल: पिछले 98 में से 49 दिन बारिश या बूंदाबांदी हुई
भोपाल में गर्मी के 98 दिन पूरे हो चुके हैं। इन 98 दिनों में से 49 दिन कभी बारिश तो कभी बूंदाबांदी हुई। इस दौरान ज्यादातर दिन बादल छाए रहे और तेज हवा भी चली। 98 दिनों में एक भी दिन लू नहीं चली।
सीजन की शुरुआत मार्च में तो तेज गर्मी से हुई थी, लेकिन तीन-चार दिन बाद ही गर्मी रफूचक्कर हो गई। तापमान सामान्य से 3-4 डिग्री तक कम रहा। अप्रैल और मई में तो दो-तीन बार दिन का तापमान सामान्य से 7 से 9 डिग्री तक कम हो गया था। मई में सिर्फ दो दिन ही पारा 43 डिग्री तक पहुंच सका।
मार्च में 15 दिन हुई बारिश
भोपाल में मार्च में 15 दिन बारिश हुई। यह 20 साल में सबसे ज्यादा है। वहीं, 20 साल में अप्रैल दूसरी बार सबसे ठंडा रहा। मौसम विशेषज्ञ एके शुक्ला ने बताया कि राजस्थान और गुजरात ज्यादा नहीं तपे इसलिए वहां से गर्म हवा नहीं आ सकीं। मौसमी सिस्टम से शहर में गरज चमक वाले बादल बने।
हरियाणा के 7 जिलों में येलो अलर्ट:गरज-चमक के साथ बारिश की संभावना; 3 दिन सामान्य रहेगा मौसम, 11 से फिर बदलेगा
हरियाणा के 4 जिले पंचकूला, अंबाला, यमुनानगर और कुरुक्षेत्र के साथ पश्चिम और दक्षिण पश्चिम हरियाणा के सिरसा, फतेहाबाद में गरज-चमक के बारिश होने की मौसम विभाग ने संभावना जताई है। साथ ही इन जिलों के लिए येलो अलर्ट जारी किया है।
8 से 10 जून को मौसम सामान्य रहेगा। 11 जून से उत्तर हरियाणा के सभी 6 जिलों में गरज चमक के साथ बारिश होने संभावना है। पढ़ें पूरी खबर...
बिहार के 9 जिलों में हीट वेव का अलर्ट:43.2 डिग्री सेल्सियस के साथ खगड़िया रहा सबसे गर्म; अगले 5 दिन बारिश की संभावना नहीं
बिहार में भीषण गर्मी से लोग परेशान हैं। मौसम विभाग ने आज भी प्रदेश के 9 जिलों में हीट वेव को लेकर अलर्ट जारी किया है। मौसम विभाग के अनुसार अधिकांश स्थानों पर तापमान 40 डिग्री सेल्सियस से ऊपर चला गया है।
अगले पांच दिनों तक पूरे राज्य में बारिश का कोई अनुमान नहीं है, हांलाकि राजधानी पटना में मंगलवार को अचानक मौसम बदल गया था। तेज हवा के साथ कुछ देर हल्की बारिश भी हुई थी। पढ़ें पूरी खबर...